b'\n_START_ARTICLE_\nUkrainos Nacionalin\xc4\x97 gvardija\n_START_SECTION_\nNacionalin\xc4\x97s gvardijos atk\xc5\xabrimas\n_START_PARAGRAPH_\n2014 m. kov\xc4\x85 Ukrainos prezidento pareigas \xc4\x97j\xc4\x99s parlamento spikeris Oleksandras Tur\xc4\x8dynovas pasi\xc5\xabl\xc4\x97 atkurti Nacionalin\xc4\x99 gvardij\xc4\x85._NEWLINE_2014 m. kovo 11 d., po Krymo kriz\xc4\x97s, sprendimas atkurti Nacionalin\xc4\x99 gvardij\xc4\x85 buvo priimtas. Kovo 12 d. Ukrainos Auk\xc5\xa1\xc4\x8diausioji Rada nubalsavo u\xc5\xbe Ukrainos Nacionalin\xc4\x97s gvardijos atk\xc5\xabrim\xc4\x85. U\xc5\xbe projekt\xc4\x85 balsavo 262 deputatai._NEWLINE_2014 m. kovo 13 d. Ukrainos Auk\xc5\xa1\xc4\x8diausioji Rada patvirtino \xc4\xafstatym\xc4\x85 \xe2\x84\x96\xc2\xa04393 \xe2\x80\x8b\xe2\x80\x8bir Nacionalin\xc4\x97s gvardijos finansavim\xc4\x85. U\xc5\xbe tai balsavo 262 deputatai i\xc5\xa1 330 dalyvavusi\xc5\xb3 pos\xc4\x97dyje. Buvo nurodyta, kad Nacionalin\xc4\x97s gvardijos atk\xc5\xabrimo baze turi b\xc5\xabti Ukrainos VRM vidaus kariuomen\xc4\x97._NEWLINE_Nacionalin\xc4\x97 gvardija buvo atkurta ry\xc5\xa1ium su vidaus kariuomen\xc4\x97s pertvarka. \xc4\xae Nacionalin\xc4\x97s gvardijos sud\xc4\x97t\xc4\xaf \xc4\xaf\xc4\x97jo ir dalis maidano savigynos._NEWLINE_2014 m. kovo 16 d. Ukrainos vidaus reikal\xc5\xb3 ministras Arsenas Avakovas (\xd0\x90\xd1\x80\xd1\x81\xd0\xb5\xd0\xbd \xd0\x90\xd0\xb2\xd0\xb0\xd0\xba\xd0\xbe\xd0\xb2) parei\xc5\xa1k\xc4\x97, kad iki kovo pabaigos Ukrainos Nacionalin\xc4\x97s gvardijos kari\xc5\xb3 skai\xc4\x8dius gali padid\xc4\x97ti iki 15 t\xc5\xabkstan\xc4\x8di\xc5\xb3. Jis min\xc4\x97jo, kad mobilizacija palies beveik vis\xc4\x85 \xc5\xa1al\xc4\xaf ir per dvi savaites pavyks mobilizuoti \xc4\xaf UNG 10-15 t\xc5\xabkst. \xc5\xbemoni\xc5\xb3._NEWLINE_2014 m. kovo 31 d. buvo prane\xc5\xa1ta, kad i\xc5\xa1 450 su nacionaline gvardija besitreniruojan\xc4\x8di\xc5\xb3 Maidano savigynos nari\xc5\xb3 tik 274 parei\xc5\xa1k\xc4\x97 nor\xc4\x85 pagal kontrakt\xc4\x85 stoti \xc4\xaf nacionalin\xc4\x97s gvardijos rezerv\xc4\x85. Kiti planavo gr\xc4\xaf\xc5\xbeti \xc4\xaf Maidan\xc4\x85 arba netiko pagal sveikat\xc4\x85._NEWLINE_2014 m. baland\xc5\xbeio 6 d. dav\xc4\x97 priesaik\xc4\x85 pirmas UNG batalionas. Buvo prane\xc5\xa1ta, kad 500 nacgvardie\xc4\x8di\xc5\xb3 nuo 18 iki 55 m. am\xc5\xbeiaus tris savaites buvo treniruojami (specialusis karinis parengimas). Duodant priesaik\xc4\x85 dalyvavo Nacionalin\xc4\x97s gvardijos vadas Stepanas Poltorakas ir kandidatas \xc4\xaf Ukrainos prezidentus Petro Poro\xc5\xa1enka._NEWLINE_Iki 2014 m. rugs\xc4\x97jo buvo pasira\xc5\xa1yti dokumentai sukurti 4 nacionalin\xc4\x97s gvardijos batalionus (i\xc5\xa1 j\xc5\xb3 suformuoti 3, ketvirtas tebeformuojamas). Batalionai ginkluoti \xc5\xa1auli\xc5\xb3 ginklais, turi nedaug minosvaid\xc5\xbei\xc5\xb3 ir \xc5\xa1arvuo\xc4\x8di\xc5\xb3.\n_START_SECTION_\nOrganizacija ir apmokymas\n_START_PARAGRAPH_\nSp\xc4\x97jama, kad naujoji UNG pagal galimybes bus lengvieji p\xc4\x97stininkai, kuri\xc5\xb3 esmin\xc4\x97 dalis buvo rezervo daliniai su nedaug mechanizuot\xc5\xb3j\xc5\xb3 ir tank\xc5\xb3 paramos padalini\xc5\xb3. Tuo ji skiriasi nuo senosios UNG, kuri buvo mechanizuotieji p\xc4\x97stininkai, kuri\xc5\xb3 sud\xc4\x97tyje buvo daug specializuot\xc5\xb3 dalini\xc5\xb3 ir padalini\xc5\xb3, pvz., tank\xc5\xb3, artilerijos, aviacijos.\n_START_SECTION_\nApmokymas\n_START_PARAGRAPH_\nNaujieji rekrutai, kurie n\xc4\x97ra perkeliami i\xc5\xa1 vidaus kariuomen\xc4\x97s, sausumos paj\xc4\x97g\xc5\xb3 ar karo akademij\xc5\xb3, praeina dviej\xc5\xb3 savai\xc4\x8di\xc5\xb3 suspaust\xc4\x85 mokymo kurs\xc4\x85, \xc4\xaf kur\xc4\xaf \xc4\xafeina \xc4\xafvair\xc5\xabs dalykai pradedant \xc5\xa1auli\xc5\xb3 ginklais ir kova be ginklo ir baigiant naudojimusi \xc5\xbeem\xc4\x97lapiais bei ry\xc5\xa1i\xc5\xb3 \xc4\xafranga. Pasira\xc5\xa1antys kontrakt\xc4\x85 tapti nuolatiniais UNG kariais papildomai mokomi dar ma\xc5\xbeiausiai 4 savaites. Tiesa, pirmasis UNG batalionas buvo mokytas tik 3 savaites. Tampantys dalin\xc4\x97s tarnybos kariais baigia dviej\xc5\xb3 savai\xc4\x8di\xc5\xb3 mokymus ir gr\xc4\xaf\xc5\xbeta \xc4\xaf civil\xc4\xaf gyvenim\xc4\x85, kur laukia galimo \xc5\xa1aukimo \xc4\xaf tarnyb\xc4\x85. Vyriausyb\xc4\x97 numato kurti savoti\xc5\xa1k\xc4\x85 \xc5\xbeygio batalion\xc5\xb3 sistem\xc4\x85, kuri b\xc5\xabt\xc5\xb3 kuriama panaudojant esamas gyventoj\xc5\xb3 milicijas ir pana\xc5\xa1ias ginkluotas grupuotes. Daugelis toki\xc5\xb3 grupuo\xc4\x8di\xc5\xb3 organizuotos kaip \xc5\xa1imtin\xc4\x97s (ukr. \xd1\x81\xd0\xbe\xd1\x82\xd0\xbd\xd1\x8f), kurios taip pat yra pagrindinis UNG padalini\xc5\xb3 lygis.'